Fico, Robert, predseda vlády SR (2024-02-08):
Ďakujem pekne. Ďakujem za položenú otázku, aby tu nevznikol nejaký pocit, že sú iba otázky, ktoré nám môžu vyhovovať. Je tu druhá otázka od pána poslanca Mikulca, na ktorú sa osobitne teším, keď budem na ňu odpovedať, ale dovoľte mi, aby som sa vyjadril k otázke č. 1. Dámy a páni, samozrejme, že v tej časti opozície, ktorej sa to dotýka, to je na smiech, ale dnes jednoducho nie je možné sa dištancovať od slov pána Šimečku, jednoducho to nie je možné. Pán Šimečka nie je žiadny nezávislý novinár, je to človek, ktorý organizuje po Slovensku stretnutia – ako zachrániť demokraciu, kde bez akýchkoľvek zábran útočí na vládnu koalíciu a kde bez akýchkoľvek zábran obhajuje politiku tak Progresívneho Slovenska, ako aj liberálov, či prípadne iných opozičných strán. Preto musíme brať tieto vyjadrenia v kontexte opozičného pôsobenia Progresívneho Slovenska a nie je možné, opakujem, sa od nich dištancovať. Povedal by som asi toľko, že beda národu, ak ho chcú riadiť, a štátu, v ktorom chcú vládnuť ľudia, ktorí nemajú žiadny vzťah k vlastnému národu. Ľudia, ktorí o tomto národe nič nevedia, ľudia, ktorí popierajú základné historické udalosti, a ľudia, ktorí hovoria o časti obyvateľov Slovenskej republiky ako o lúze, dezolátoch alebo ľudia, ktorí hovoria, že tento národ vraj je zbabelý. Nuž teda mi dovoľte, dámy a páni z opozície, keď už tak radi ústami svojho hlavného ideológa, pána Šimečku, hovoríte o zbabelom slovenskom národe, aby som vám pripomenul možno hneď prvú vetu z Preambuly Ústavy Slovenskej republiky, ktorá hovorí o stáročných zápasoch slovenského národa za vlastnú štátnosť a za národnú bytosť. Ale tieto slová vám pravdepodobne nič nehovoria, pretože sme boli svedkami udalostí, kedy ľudia, ktorí dnes sedia v opozičných laviciach za Progresívne Slovensko, ani nevedeli, kedy vznikla Československá republika. (Potlesk.) Možno by bolo, možno by bolo za hodno sa spýtať, dámy a páni z Progresívneho Slovenska, že či vôbec tušíte, čo sa tu dialo v 9. storočí. Či vôbec viete a či z nás niekto, ako tu sedíte, ste navštívili napríklad Bojnú, či vôbec niečo viete o Svätoplukovi, ako bol oslovovaný na medzinárodnom poli. Či vôbec niečo viete, dámy a páni, čo sa dialo v stredoveku. Či vôbec o tom viete, že na Slovensku, v Bratislave bola založená Akadémia Istropolitana v čase, kým po iných územiach iných štátov sa preháňali iba indiáni a bizóny. Či vôbec viete o tom, akú úlohu zohral Štúr, či vôbec viete, akú úlohu zohrali vôbec Slováci v meruôsmych rokoch. Či vôbec viete o tom, čo sa dialo počas prvej svetovej vojny, koľko Slovákov zomrelo počas prvej svetovej vojny a koľko bolo zranených. Viete, hovoriť o zbabelom slovenskom národe v kontexte Slovenského národného povstania, tak toto už naozaj vyžaduje mimoriadnu mieru nekultúrnosti a neúcty k Slovenskej republike a k slovenskému národu. (Potlesk.) Chcem sa, chcem sa ospravedlniť slovenskému národu za tieto slová, ktoré boli povedané, pretože sú to slová, ktoré sú tak urážajúce a ktoré len zodpovedajú tomu, že ste mimoriadne nezodpovedná alternatíva pre Slovensko. A sme toho svedkami, ak ste sa rozhodli nominovať na šéfa svojej kandidátky do Európskeho parlamentu pána Ódora. Toho Ódora, ktorý nám na stole nechal štátny rozpočet so 7-miliardovými škrtmi, čo by znamenalo koniec akéhokoľvek sociálneho štátu. Ak podporujete pána Korčoka, ktorý teraz vyhlásil, že je za zrušenie práva veta pre členské štáty Európskej únie. Ak vôbec sa staviate k Slovensku, k histórii a k jeho medzinárodnému postaveniu tak, ako sa staviate, tak je mi veľmi ľúto, že takáto protislovenská, nespôsobilá a nezodpovedná opozícia sedí v laviciach Národnej rady Slovenskej republiky. Ďakujem pekne. (Potlesk.)